Radiochastota spektrini boshqarishni tashkil qilish va foydalanishni takomillashtirish to‘g‘risida

O‘zbekiston Respublikasining “Radiochastota spektri to‘g‘risida”gi Qonuniga muvofiq va radiochastota spektrini boshqarishni tashkil qilish va foydalanishni takomillashtirish maqsadida:
 1. O‘zbekiston Respublikasining radiochastotalar bo‘yicha Davlat komissiyasi tugatilib, radiochastotalar bo‘yicha Respublika kengashi tashkil etilsin.
 2. Quyidagilar radiochastotalar bo‘yicha Respublika kengashi faoliyatining asosiy vazifalari va yo‘nalishlari etib belgilansin:
 mamlakatni ijtimoiy-iqtisodiy rivojlantirishning ustuvor yo‘nalishlariga muvofiq O‘zbekiston Respublikasining radiochastota resursidan samarali foydalanishni ta’minlash sohasida davlat siyosatini amalga oshirish;
 radiochastota spektrini taqsimlash va foydalanish konsepsiyasini ishlab chiqish va amalga oshirish, O‘zbekiston Respublikasi radiochastotalarini taqsimlash jadvalini shakllantirish, radiochastota spektridan foydalanish sohasida ilmiy-texnikaviy tadqiqotlar o‘tkazilishini tashkil qilish;
 radiochastota spektridan foydalanish sohasida xalqaro hamkorlikni amalga oshirish, radiochastotalarni rejalashtirish, tayinlash va ulardan foydalanish masalalari bo‘yicha xalqaro tashkilotlarda O‘zbekiston Respublikasining milliy manfaatlarini himoya qilish;
 radiochastota spektri to‘g‘risidagi qonun hujjatlariga rioya etilishi monitoringini tashkil qilish, radiochastota spektridan foydalanuvchilarning huquqlari va qonuniy manfaatlarini himoya qilishga qaratilgan tizimli kompleks chora-tadbirlarni ishlab chiqish va qabul qilish;
 radiochastota spektrini tartibga solish va undan foydalanish sohasida zamonaviy texnologiyalarni qo‘llash borasidagi ilg‘or xorijiy tajribani o‘rganish, mazkur sohada yagona avtomatlashtirilgan boshqarish tizimini yaratish va rivojlantirish;
 radiochastota spektridan foydalanuvchilarning huquqlari va qonuniy manfaatlarini himoya qilish.
 3. Quyidagilar:
 radiochastotalar bo‘yicha Respublika kengashining tarkibi 1-ilovaga muvofiq;
 radiochastotalar bo‘yicha Respublika kengashi to‘g‘risidagi nizom 2-ilovaga muvofiq tasdiqlansin.
 4. Belgilab qo‘yilsinki, radiochastotalar bo‘yicha Respublika kengashi o‘z vakolati doirasida qabul qilgan qarorlar davlat va xo‘jalik boshqaruvi organlari, mahalliy davlat hokimiyati organlari, shuningdek radiochastota spektri foydalanuvchilari tomonidan ijro etilishi majburiy hisoblanadi.
 5. Belgilansinki, O‘zbekiston Respublikasi Axborot texnologiyalari va kommunikatsiyalarini rivojlantirish vazirligi radiochastotalar bo‘yicha Respublika kengashining ishchi organi hisoblanadi.
 O‘zbekiston Respublikasi aloqa, axborotlashtirish va telekommunikatsiya texnologiyalari davlat qo‘mitasi tuzilmasida radiochastotalar bo‘yicha Respublika kengashi faoliyatini tashkiliy-texnik jihatdan ta’minlash uchun 3 nafar shtat birligidan iborat radiochastota spektridan foydalanishni tartibda solish bo‘limi tashkil etilsin.
 6. O‘zbekiston Respublikasi aloqa, axborotlashtirish va telekommunikatsiya texnologiyalari davlat qo‘mitasi ikki oy muddatda:
 Adliya vazirligi va boshqa manfaatdor vazirliklar, idoralar bilan birgalikda qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risida Vazirlar Mahkamasiga takliflar kiritsin;
 belgilangan tartibda idoraviy me’yoriy-huquqiy hujjatlarni ushbu qarorga muvofiqlashtirsin.
 7. Mazkur qarorning ijrosini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.
 1. Radiochastotalar bo‘yicha Respublika kengashi (keyingi o‘rinlarda — RChRK) O‘zbekiston Respublikasi radiochastota spektridan foydalanishni tartibga solish, radiochastotalardan foydalanish va ularni tayinlash masalalari bo‘yicha xalqaro tashkilotlarda respublika manfaatlarini huquqiy himoya qilish sohasida ishlarni samarali amalga oshirish maqsadida tashkil etilgan.
 2. RChRK O‘zbekiston Respublikasi radiochastota spektridan foydalanishni tartibga solish sohasidagi ishlarni muvofiqlashtirish bo‘yicha idoralararo kollegial organ hisoblanadi.
 RChRK o‘z vakolati doirasida qabul qilgan qarorlar vazirliklar, davlat qo‘mitalari, idoralar, kompaniyalar, uyushmalar, boshqa xo‘jalik birlashmalari va korxonalari, mahalliy davlat hokimiyati organlari, shuningdek, radiochastota spektri foydalanuvchilari tomonidan ijro etilishi majburiy hisoblanadi.
 3. RChRK o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, Xalqaro elektr aloqa ittifoqining me’yoriy hujjatlariga, ushbu Nizomga amal qiladi va O‘zbekiston Respublikasi Vazirlar Mahkamasiga hisobot beradi.
 4. Quyidagilar Radiochastotalar bo‘yicha Respublika kengashining asosiy vazifalari hisoblanadi:
 mamlakatni ijtimoiy-iqtisodiy rivojlantirishning ustuvor yo‘nalishlariga muvofiq O‘zbekiston Respublikasining radiochastota resursidan samarali foydalanishni ta’minlash sohasida davlat siyosatini amalga oshirish;
 radiochastota spektrini taqsimlash va foydalanish konsepsiyasini ishlab chiqish va amalga oshirish, O‘zbekiston Respublikasi radiochastotalarini taqsimlash jadvalini shakllantirish, radiochastota spektridan foydalanish sohasida ilmiy-texnikaviy tadqiqotlar o‘tkazilishini tashkil qilish;
 radiochastota spektridan foydalanish sohasida xalqaro hamkorlikni amalga oshirish, radiochastotalarni rejalashtirish, tayinlash va ulardan foydalanish masalalari bo‘yicha xalqaro tashkilotlarda O‘zbekiston Respublikasining milliy manfaatlarini himoya qilish;
 radiochastota spektri to‘g‘risidagi qonun hujjatlariga rioya etilishi monitoringini tashkil qilish, radiochastota spektridan foydalanuvchilarning huquqlari va qonuniy manfaatlarini himoya qilishga qaratilgan tizimli kompleks chora-tadbirlarni ishlab chiqish va qabul qilish;
 radiochastota spektrini tartibga solish va undan foydalanish sohasida zamonaviy texnologiyalarni qo‘llash borasidagi ilg‘or xorijiy tajribani o‘rganish, mazkur sohada yagona avtomatlashtirilgan boshqarish tizimini yaratish va rivojlantirish;
 radiochastota spektridan foydalanuvchilarning huquqlari va qonuniy manfaatlarini himoya qilish.
 5. Radiochastotalar bo‘yicha Respublika kengashi o‘ziga yuklatilgan vazifalarni bajarish maqsadida:
 barcha maqsadlardagi radioelektron vositalar uchun berilgan chastotalarni hisobga olish tartibini belgilaydi;
 radiochastota spektridan foydalanish va uni nazorat qilish tartibini belgilaydi;
 O‘zbekiston Respublikasi radiochastotalarini taqsimlash jadvalini ishlab chiqadi va e’lon qiladi, radiochastota spektrini taqsimlash va undan foydalanish masalalari bo‘yicha o‘z vakolat doirasida normativ hujjatlarni qabul qiladi;
 O‘zbekiston Respublikasi hududida radioelektron vositalar va yuqori chastotali qurilmalardan foydalanish imkoniyati to‘g‘risida vazirliklar, idoralar, tashkilotlar va fuqarolarning arizalarini ko‘rib chiqadi va ular bo‘yicha qaror qabul qiladi;
 ishlab chiqiladigan (modernizatsiya qilinadigan), ishlab chiqariladigan va chet eldan xarid qilinadigan radioelektron vositalar va yuqori chastotali qurilmalar uchun radiochastotalar polosalarini ajratadi;
 radiochastota organlari o‘rtasida radiochastotalar polosalarini taqsimlaydi va ularning radiochastota spektridan foydalanish sohasidagi faoliyatini muvofiqlashtiradi;
 berilgan chastotalarni xorijiy davlatlar aloqa ma’muriyatlari bilan muvofiqlashtirish, O‘zbekiston Respublikasi radioelektron vositalariga berilgan chastotalarni Xalqaro elektr aloqa ittifoqida ro‘yxatdan o‘tkazishni belgilangan tartib da amalga oshiradi;
 radiochastota spektridan foydalanish sohasida qo‘shni davlatlarning aloqa ma’muriyatlari bilan hamkorlik qiladi;
 radiochastota spektrini taqsimlash va undan foydalanish masalalari bilan shug‘ullanuvchi xalqaro tashkilotlarda O‘zbekiston Respublikasi manfaatlarini himoya qilishni ta’minlaydi;
 Xalqaro elektr aloqa ittifoqi, Mintaqaviy aloqa hamdo‘stligi va boshqa xalqaro tashkilotlar hamda ularning organlarining radiochastota spektrini taqsimlash va undan foydalanish masalalari bo‘yicha konferensiyalari va yig‘ilishlariga tayyorgarlik ko‘rishni va ularda ishtirok etishni tashkillashtiradi va ularning qarorlari bajarilishini ta’minlaydi;
 milliy sputnik tizimi uchun radiochastota polosalari va joylashish nuqtalarini taqsimlash va ulardan foydalanishni rejalashtiradi, xorijiy davlatlarning Yer sun’iy yo‘ldoshi orqali ishlaydigan erdagi sun’iy aloqa stansiyalaridan O‘zbekiston Respublikasi hududida foydalanish maqsadida radiochastota polosalaridan foydalanish masalalarini hal qiladi;
 radiochastotalardan foydalanish sohasidagi xalqaro hujjatlar bo‘yicha O‘zbekiston Respublikasi majburiyatlariga taalluqli masalalarni O‘zbekiston Respublikasi Tashqi ishlar vazirligi bilan kelishadi;
 radioelektron vositalarning chastota-hududiy tarqalishi me’yorlarini va sanoat radio shovqinining ruxsat etiladigan qiymati me’yorlarini ishlab chiqishni tashkil etadi va tasdiqlaydi;
 radioelektron vositalarning elektromagnit moslashuvchanligini, radiochastotalardan foydalanishni belgilovchi talablar, signallarni tanish, radioelektron vositalarni yetkazib berish tartibi qismi bo‘yicha radioelektron vositalar standartlari va texnik reglamentlari loyihalarini kelishadi;
 radiochastota spektridan foydalanish sohasida takliflarni tayyorlaydi, ilmiy-tadqiqot va loyiha konstruktorlik ishlari mavzulari, davlat standartlarini ishlab chiqish bo‘yicha xulosalar beradi;
 yuqori chastotali qurilmalar, elektr uskunalari, mashinalar, apparatlar, priborlarga elektromagnit moslashuvchanlikni belgilovchi texnik xususiyatlar qismi bo‘yicha standartlar va texnik reglamentlarni, shuningdek, sanoat shovqiniga umumdavlat standartlari loyihasini ko‘rib chiqadi va kelishadi.
 6. Radiochastotalar bo‘yicha Respublika kengashi quyidagi huquqlarga ega:
 O‘zbekiston Respublikasi hududida radiochastota spektridan foydalanish va radioelektron vositalarning elektromagnit moslashuvchanligini ta’minlash tartibini belgilaydi;
 qonun hujjatlarida nazarda tutilgan hollarda radiochastota spektridan foydalanish huquqini vaqt va (yoki) makon bo‘yicha to‘xtatadi yoki cheklaydi;
 radiochastota organlari qarorlari RChRK tomonidan tasdiqlangan amaldagi normativ hujjatlar talablariga rioya qilmagan holda qabul qilinganda, ushbu qarorlarni ularni bekor qiladi;
 radiochastota spektrini samarali taqsimlash va ulardan foydalanish qismi bo‘yicha radiochastota organlari faoliyatini tartibga soladi;
 radioelektron vositalar va yuqori chastotali qurilmalar uchun davlat standartlari, texnik reglamentlar, me’yorlar, qoidalar va boshqa normativ-texnik hujjatlarni ishlab chiqishda ishtirok etadi;
 RChRK vakolatiga kiruvchi masalalar bo‘yicha zarur ma’lumotlarni davlat boshqaruvi organlari, jismoniy va yuridik shaxslardan so‘rab oladi;
 RChRK qonun hujjatlariga muvofiq boshqa huquqlarga ham ega bo‘lishi mumkin.
 7. Radiochastotalar bo‘yicha Respublika kengashiga O‘zbekiston Respublikasi Bosh vazirining o‘rinbosari raislik qiladi.
 O‘zbekiston Respublikasi axborot texnologiyalari va kommunikatsiyalarini rivojlantirish vaziri RChRK raisining o‘rinbosari hisoblanadi.
 8. RChRK shaxsiy tarkibi O‘zbekiston Respublikasi Prezidentining qarori bilan tasdiqlanadi.
 9. RChRK tarkibiga O‘zbekiston Respublikasi mudofaa vazirining, ichki ishlar vazirining, adliya vazirining, favqulodda vaziyatlar vazirining, tashqi ishlar vazirining, axborot texnologiyalari va kommunikatsiyalarini rivojlantirish vazirining, Davlat xavfsizlik xizmati raisining, O‘zbekiston Matbuot va axborot agentligi bosh direktorining, O‘zbekiston Standartlashtirish, metrologiya va sertifikatlashtirish agentligi bosh direktorining va O‘zbekiston Respublikasi Favqulodda vaziyatlar vazirligi huzuridagi Gidrometeorologiya xizmati markazi bosh direktorining o‘rinbosarlari, shuningdek, Aloqa, axborotlashtirish va telekommunikatsiya texnologiyalari sohasida nazorat bo‘yicha davlat inspeksiyasi boshlig‘i, O‘zbekiston Respublikasi Parvozlar xavfsizligini nazorat qilish bo‘yicha davlat inspeksiyasi boshlig‘i, O‘zbekiston Milliy teleradiokompaniyasi raisi, “O‘zbekiston havo yo‘llari” MAK bosh direktori, yuqorida ko‘rsatib o‘tilgan vazirlik va idoralarning tarkibiy bo‘linmalari vakillari kiritiladi.
 RChRK a’zolari o‘z majburiyatlarini jamoatchilik asosida bajaradi.
 10. O‘zbekiston Respublikasi axborot texnologiyalari va kommunikatsiyalarini rivojlantirish vazirligi Radiochastotalar bo‘yicha Respublika kengashining ishchi organi hisoblanadi hamda uning faoliyatini tashkiliy-texnik ta’minlash, materiallarni muvofiqlashtirish, ishlab chiqish va tayyorlash bo‘yicha joriy tezkor ishlarni bajaradi.
 Materiallarni tezkor ko‘rib chiqish va tegishli takliflarni tayyorlash uchun ishchi organ jamoatchilik asosida manfaatdor vazirliklar, qo‘mitalar, idoralar, tashkilotlar va korxonalarning mutaxassislaridan iborat tayyorgarlik komissiyalari va guruhlarini tuzishi mumkin.
 11. Radiochastotalar bo‘yicha Respublika kengashini qayta tashkil etish va tugatish qonunchilikda belgilangan tartibda amalga oshiriladi.